Matovič, Igor, poslanec NR SR (2011-10-19):
Vo faktických sa nemôže reagovať na predrečníka. A tam tuším pán Jánoš, ktorý teraz práve odchádza, reagoval. A ja by som si zobral jeho slová do úst, A to je, že ja nechápem stupeň vašej schizofrénie. Páni poslanci SMER-u, pokiaľ si dobre pamätám, boli ste to vy, ktorí ste pred voľbami 2006 mali volebnú kampaň. A váš líder celú volebnú kampaň postavil na dvoch podstatných sľuboch. Jeden sľub bol, že odškodníme klientov nebankoviek, a druhý sľub bol, že zavedieme bankovú daň. Ako tieto dva sľuby dopadli, keď ste získali moc? Odškodnili ste klientov nebankoviek? Odškodnil Robert Fico klientov nebankoviek? Neodškodnil klientov nebankoviek. Celé štyri roky sa tváril ako hluchý a slepý, ľudskou rečou povedané, podviedol podvedených. To bol jeden váš podstatný sľub v predvolebnej kampani. Druhý podstatný sľub vašej predvolebnej kampane bol ten, že zavedieme bankovú daň. A pýtam sa, Robert Fico za štyri roky, keď bol pri moci a keď bol Pán Boh v Slovenskej republike, keď mohol rozhodovať o všetkom, o všetkých zákonoch, zaviedol bankovú daň? Nie, nezaviedol bankovú daň. Znova bol štyri roky hluchý a slepý. Samozrejme, nie veľa vašich voličov si je schopných uvedomiť túto vašu schizofréniu, tú schizofréniu, ktorú tu poslanec Jánoš spomínal tak, že to nechápe. Neviem, na koho tým reagoval. Sľubovať pred voľbami zaviesť bankovú daň, odškodniť klientov nebankoviek a potom sa tváriť, že som nič také pomaly ani nepovedal, a nereagovať na to a vlastne nesplniť ten sľub, to je pokrytecké, cynické, obyčajný ľudský hyenizmus. Ľuďom, ktorých podviedli v nebankovkách Fruni, Mojžiš a podobní, dať nádej „voľte nás, lebo potom my vás odškodníme“ a potom pre nich neurobiť nič, je cynické a odporný ľudský hyenizmus, vypočítavý. Toto dokáže strana SMER, toto dokáže Robert Fico. Myslím si, že presne v tomto istom duchu sa môžeme tešiť na túto predvolebnú kampaň, ktorá nás čaká. Preto ale teda nechápem, prečo vy sa tu rozčuľujete, keď ide o nejakú bankovú daň, a čo tu tárate. Štyri roky ste ju mohli zaviesť. Neurobili ste pre to absolútne nič. Na druhej strane, aby som bol objektívny. Áno, už pred rokom ste navrhovali zaviesť bankovú daň. Bohužiaľ, bolo to akurát vtedy, keď ste stratili moc, pretože vtedy ste si znova na to spomenuli, že to je dobrý predvolebný sľub a dobré divadielko alebo dobrý objekt divadielka, ktorý môžete pred vašimi voličmi hrať. Áno, uznávam, mohli sme ju prijať, aj naša vládna koalícia to mohla urobiť, alebo teda mohli sme zaviesť bankovú daň alebo zavedenie bankového odvodu zrealizovať už aj my trochu skorej. Možno tu zvíťazila nejaká „ješitnosť“. Ale chcem tým upozorniť, že z vašej strany to určite nebolo úprimné, keď ste pred tým rokom navrhovali zavedenie bankovej dane. Takisto aj dnes, nie je, nehnevajte sa, z vašej strany úprimné zavedenie alebo zvýšenie bankového odvodu z 0,4 % na 0,75 %. Nie je to úprimné z vašej strany. Ešte včera večer som sa tu dohadoval s vašimi poslancami o to, že viem si predstaviť tento návrh podporiť, ak sa dohodneme na znení toho návrhu a ak si jednoducho dohodneme spoločne tento krok, že dokážeme pre to nájsť šesť-sedem koaličných poslancov. A čo ste spravili? Ani ste sa s nami nebavili a z toho je podľa mňa jednoznačne zrejmé, že vy v skutočnosti zavedenie alebo zvýšenie bankovej dane ani vôbec nechcete. Jednoducho hráte také isté divadlo ako pred voľbami v roku 2006 a nejde vám o nič iné, iba o to, aby teda v médiách bolo povedané, ako SMER bojoval za zvýšenie bankovej dane, za zavedenie bankovej dane. Figu borovú ste zvýšili, zaviedli, lebo nebojovali ste za zvýšenie alebo zavedenie bankovej dane. Hovorí sa, že ľudí poznáte po skutkoch. Vás sme mali možnosť spoznať v období 2006 až 2010. Vtedy ste vládli, vtedy ste mali moc v rukách a vtedy ste mohli zaviesť bankovú daň. A napriek tomu, že ste to pred voľbami sľúbili, neurobili ste pre to vôbec nič. Paradoxne dnes bude zavedenie bankovej dane prijaté vládnou koalíciou čiže nie tými, ktorí to pred voľbami sľubovali, ale tými, ktorí to uznali za vhodné, lebo videli, v akom stave sú verejné financie, čiže nie vami, ktorí ste si na základe tohto získali možno státisíce voličov, ale nami, ktorí sme na základe takéhoto sľubu si nezískali nikoho, pretože nikdy sme nesľubovali zavedenie bankovej dane. Čiže dnes paradoxne vládna koalícia bude plniť predvolebný sľub strany SMER, predvolebný sľub Roberta Fica, sľub, za ktorý ste získali pár stotisíc voličov. A nehanebne ste ten sľub po voľbách, keď ste ho splniť mohli, nesplnili. Čiže ešte raz upozorňujem, dnes nastane paradoxná situácia, že vládna koalícia, vy jej hovoríte nekoalícia alebo neviem, ako tomu hovoríte, či je to bezvládna koalícia, bude plniť v tejto zostave aj v tej bezvládnej zostave predvolebný sľub strany SMER z roku 2006. Podľa mňa, znovu ľudskou rečou povedané, je to, jednoducho povedané, hanba. Je to hanba SMER-u, hanba Roberta Fica, ak nebol schopný za štyri roky vo vláde splniť jeden jednoduchý sľub, ktorý dal svojim voličom. Priznávam sa z tohto miesta, môžem to povedať, aj hrdo, že som za zvýšenie tej sadzby z 0,2 na 0,4 %. Bol som na Koaličnej rade, kde sa táto problematika prejednávala, alebo neprejednávala. Ja som ju otvoril. A síce som navrhoval to zvýšenie na 0,5 %, nakoniec minister financií, aj teda s ostatnými koaličnými partnermi, sa rozhodol pre zvýšenie sadzby v podstate o 100 % z 0,2 na 0,4 %. Ale priznávam sa, o. k., je to moje dieťa. A som ochotný z tohto bodu znášať jeho dôsledky od kritikov. Na druhej strane, hovorím, paradox, zaujímavé... (Smiech v sále.) Čo sa smejete poslanci SMER-u? Vy ste to sľúbili a táto vládna koalícia to plní. Ale, hovorím, nerobím si ilúzie. Absolútna väčšina vašich voličov sa k tejto informácii ani nedostane, ani si tento paradox neuvedomuje, bohužiaľ. Ale je to nádherný príklad toho a, myslím si, aj nádherný príklad toho, ako vlastne budete viesť nasledujúcu volebnú kampaň. A ja poprosím veľmi, vašich voličov, ktorí rozmýšľať chcú, aby si uvedomovali a porovnávali vaše sľuby a vaše skutky. Určite som za zavedenie bankovej dane a beriem jej výšku takú, aká je navrhnutá, povedzme, ako rozumný kompromis, lebo naozaj si treba uvedomiť, že banky v predkrízovom roku na Slovensku mali zisk približne 500 mil. eur. Čiže hovoríme o roku 2008 a v tomto roku je predpokladaný zisk bánk približne 800 mil. eur. Čiže v tomto roku banky zarobia o 60 % viac ako v predkrízovom roku. Bol by som veľmi rád, ak by sme našli akúkoľvek inú oblasť podnikania na Slovensku, kde by podnikatelia mali o 60 % vyššie zisky, ako v tom predkrízovom období. Čiže z tohto pohľadu sa mi zdá zavedenie bankového odvodu za správny krok. A myslím si, že najmenej by sme mali v tomto prípade banky ľutovať. Samozrejme, mali by sme ich zase ustrážiť v tom, aby zavedenie bankového odvodu nepremietli na ľudí vo forme zvýšených poplatkov alebo zvýšenej marže pri úveroch. Ďakujem.